周憲之用余送趙子雍詩韻作屬德祖及余同作二首  其一
作者：程俱
朝代：宋

paragraphs: 嗟我涉世路，有如陸推舟。
尋常不可冀，况乃萬里流。
安能逐驪騄，超忽十二州。
雖然晚聞道，淺矒如孫休。
往者謝五斗，種瓜從故侯。
家山三畝宅，白首遂首丘。
一爲饑所驅，復作漫浪遊。
曲意泯圭角，終然足人尤。
焉知大隱地，亦復懷百憂。